CELEX: 32016D1940
Language: fi
Date: 2016-10-06 00:00:00
Title: Komission täytäntöönpanopäätös (EU) 2016/1940, annettu 6 päivänä lokakuuta 2016, lentoasemilla annettavien lennonvarmistuspalvelujen markkinaolosuhteiden luomisesta Yhdistyneessä kuningaskunnassa täytäntöönpanoasetuksen (EU) N:o 391/2013 3 artiklan mukaisesti (tiedoksiannettu numerolla C(2016) 6336)

5.11.2016   
            
            
               FI
            
            
               Euroopan unionin virallinen lehti
            
            
               L 299/59
            
         KOMISSION TÄYTÄNTÖÖNPANOPÄÄTÖS (EU) 2016/1940,
   annettu 6 päivänä lokakuuta 2016,
   lentoasemilla annettavien lennonvarmistuspalvelujen markkinaolosuhteiden luomisesta Yhdistyneessä kuningaskunnassa täytäntöönpanoasetuksen (EU) N:o 391/2013 3 artiklan mukaisesti
   
      
         (tiedoksiannettu numerolla C(2016) 6336)
      
   
   (Ainoastaan englanninkielinen teksti on todistusvoimainen)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon lennonvarmistuspalvelujen tarjoamisesta yhtenäisessä eurooppalaisessa ilmatilassa (palveluntarjonta-asetus) 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 550/2004 (1) ja erityisesti sen 16 artiklan 1 kohdan,
   ottaa huomioon lennonvarmistuspalvelujen yhteisestä maksujärjestelmästä 3 päivänä toukokuuta 2013 annetun komission täytäntöönpanoasetuksen (EU) N:o 391/2013 (2) ja erityisesti sen 3 artiklan 4 kohdan,
   sekä katsoo seuraavaa:
   
               (1)
            
            
               Täytäntöönpanoasetuksessa (EU) N:o 391/2013 säädetään lennonvarmistuspalvelujen yhteisestä maksujärjestelmästä. Mainitun asetuksen 3 artiklan 1 kohdan nojalla jäsenvaltiot voivat päättää, että joihinkin tai kaikkiin niiden lentoasemalla annettaviin lennonvarmistuspalveluihin sovelletaan markkinaehtoja. Tällaisessa tapauksessa mainitun asetuksen säännöksiä sovelletaan, mutta asianomainen jäsenvaltio voi päättää näiden palvelujen osalta, ettei se toteuta mainitun asetuksen 3 artiklan 1 kohdan a–d alakohdassa eriteltyjä toimenpiteitä.
            
         
               (2)
            
            
               Yhdistyneen kuningaskunnan viranomaiset ilmoittivat komissiolle 6 päivänä toukokuuta 2015 kyseisen jäsenvaltion tekemästä päätöksestä, jonka mukaan lennonvarmistusmaksuvyöhykkeen B lentoasemilla annettaviin lennonvarmistuspalveluihin sovelletaan markkinaehtoja. Kyseisiä palveluja annetaan Yhdistyneessä kuningaskunnassa yhdeksällä lentoasemalla, jotka ovat Lontoossa sijaitsevat Heathrow, Gatwick, Stansted, Luton ja City Airport sekä Birminghamin, Manchesterin, Glasgow'n ja Edinburghin lentoasemat.
            
         
               (3)
            
            
               Yhdistyneen kuningaskunnan viranomaiset antoivat kertomuksen täytäntöönpanoasetuksen (EU) N:o 391/2013 liitteen I edellytyksiä koskevan arvioinnin sisällöstä ja tuloksista, joiden perusteella mainittu päätös tehtiin. Komission pyynnöstä mainitut viranomaiset toimittivat 2 päivänä lokakuuta 2015 lisää asiakirjatodisteita, kuten tarjouskilpailuasiakirjoja. Komissio on tarkastanut Yhdistyneen kuningaskunnan viranomaisten antamat tiedot.
            
         
               (4)
            
            
               Tiedoista kävi ilmi, että mainittujen viranomaisten tekemässä arvioinnissa kuultiin ilmatilan käyttäjien edustajia täytäntöönpanoasetuksen (EU) N:o 391/2013 3 artiklan 2 kohdan mukaisesti sekä muita sidosryhmiä, kuten lentoaseman pitäjiä ja lennonvarmistuspalvelujen tarjoajia.
            
         
               (5)
            
            
               Lisäksi tiedoista ilmeni, että asianomaiset lentoasemalla annettavat lennonvarmistusmarkkinat ovat Yhdistyneessä kuningaskunnassa markkinaehtojen mukaiset. Arviointikertomuksesta käy varsinkin ilmi, että täytäntöönpanoasetuksen (EU) N:o 391/2013 liitteen I ehdot täyttyvät. Tämä koskee myös niitä lennonvarmistusmaksuvyöhykkeen B lentoasemia, joilla ei vielä ole järjestetty tarjouskilpailumenettelyä mutta joilla se järjestettäneen tulevaisuudessa, koska markkinaehtojen luominen ei välttämättä edellytä tällaisen menettelyn järjestämistä arvioidun ajanjakson kuluessa.
            
         
               (6)
            
            
               Näin ollen komissio on yhtä mieltä Yhdistyneen kuningaskunnan viranomaisten tekemästä arvioinnista, jonka mukaan lennonvarmistusmaksuvyöhykkeen B lentoasemilla annettaviin lennonvarmistuspalveluihin sovelletaan markkinaehtoja.
            
         
               (7)
            
            
               Täytäntöönpanoasetuksen (EU) N:o 391/2013 3 artiklan 5 kohdan nojalla tätä päätöstä olisi sovellettava asianomaisen viiteajanjakson eli toisen viiteajanjakson (2015–2019) ajan,
            
         ON HYVÄKSYNYT TÄMÄN PÄÄTÖKSEN:
   1 artikla
   Komissio katsoo, että lennonvarmistusmaksuvyöhykkeen B lentoasemilla Yhdistyneessä kuningaskunnassa annettaviin lennonvarmistuspalveluihin sovelletaan markkinaehtoja täytäntöönpanoasetuksen (EU) N:o 391/2013 liitteessä I säädettyjen vaatimusten mukaisesti.
   2 artikla
   Tätä päätöstä sovelletaan 31 päivään joulukuuta 2019.
   3 artikla
   Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
   
      Tehty Brysselissä 6 päivänä lokakuuta 2016.
      
         
            Komission puolesta
         
         Violeta BULC
         
            Komission jäsen
         
      
   
   
      (1)  EUVL L 96, 31.3.2004, s. 10.
   
      (2)  EUVL L 128, 9.5.2013, s. 31.